L'article 141.1 de l'Estatut d'autonomia estableix que correspon a la Generalitat la competència exclusiva en matèria de jocs, apostes i casinos, si l'activitat es compleix exclusivament a Catalunya.
Aquesta competència inclou, en tot cas, la creació i l'autorització de jocs i apostes i la seva regulació, i també la regulació de les empreses dedicades a la gestió, l'explotació i la pràctica d'aquestes activitats o que tenen per objecte la comercialització i la distribució dels materials relacionats amb el joc en general, incloent-hi les modalitats de joc per mitjans informàtics i telemàtics.
L'Estatut del 1979 atribuïa igualment a la Generalitat (article 9.32) la competència exclusiva en matèria de casinos, jocs i apostes, amb exclusió de les apostes mútues esportiu-benèfiques.
En conseqüència, es va aprovar la Llei 15/1984, de 20 de març, del joc, la qual entre d'altres aspectes, habilitava al Govern de la Generalitat per aprovar el Catàleg de jocs i apostes autoritzats a Catalunya i la reglamentació específica de cada un dels jos i apostes recollits en el Catàleg citat.
Pel Decret 325/1985, de 28 de novembre, es va aprovar el primer Catàleg de jocs i apostes de Catalunya (actualment ha estat derogat pel Decret 240/2004, de 30 de març, pel qual s'aprova el catàleg de jocs i apostes autoritzats a Catalunya i els criteris aplicables a la seva planificació).
El text descrivia el Catàleg que comprenia, entre d'altres, les rifes i les tómboles, definia cada una d'aquestes modalitats de joc i remetia a una reglamentació específica per a la determinació de les seves regles essencials i garanties de funcionament de cada modalitat.
Així, mitjançant el Decret 294/1995, de 7 de novembre, s'aprova el Reglament de rifes, tómboles i combinacions aleatòries amb una doble finalitat: ampliar el Catàleg de jocs i apostes vigent amb la incorporació de les combinacions aleatòries i regular aquestes modalitats de joc.
L'entrada en vigor de la Directiva 2006/123/CE, del Parlament Europeu i del Consell, de 12 de desembre de 2006, relativa als serveis en el mercat interior ha plantejat la necessitat d'adaptar algunes normatives als seus principis fonamentals.
En aquest cas, la Directiva, tot i que exclou expressament del seu àmbit d'aplicació les activitats de joc per diners que impliquin apostes de valor monetari en jocs d'atzar, incloses les loteries, joc en casinos i les apostes, sí incideix de forma directa en la regulació de les combinacions aleatòries amb finalitats publicitàries o promocionals.
Així, les combinacions aleatòries, enteses com a sorteigs amb finalitats exclusivament publicitàries o de promoció d'un producte o servei, i que tenint com a única contraprestació el consum del producte o servei sense cap increment del cost ordinari, ofereixen determinats premis en metàl·lic, espècies o serveis, no es consideren pròpiament activitats de joc amb diners sinó activitats comercials, per la qual cosa els principis presents en la Directiva, adreçats a eliminar obstacles a l'activitat econòmica, són de plena aplicació.
En aquest sentit, el fet que el vigent Decret requereixi una autorització prèvia per a la realització d'una combinació aleatòria, en tant que activitat de caràcter comercial, pot comportar la vulneració del principi recollit en la Directiva d'eliminació d'obstacles a l'activitat econòmica en la prestació de serveis.
En conseqüència, aquest Decret adapta la regulació de les combinacions aleatòries a la Directiva de serveis.
Concretament, suprimeix la necessitat d'autorització en els casos d'organització, celebració i desenvolupament de les combinacions aleatòries amb finalitats publicitàries o promocionals sempre que la participació en aquestes sigui gratuïta, i en cap cas no hi hagi un sobrepreu o tarifació addicional, amb independència del procediment o sistema utilitzat.
En aquests supòsits, serà suficient amb la presentació d'una comunicació prèvia a les autoritats competents de cada una de les activitats que es vulguin realitzar.
D'altra banda, s'ha aprofitat per actualitzar i simplificar el contingut i estructura del Decret, incorporant així les previsions recollides en la Llei 26/2010, de 3 d'agost, de règim jurídic i de procediment de les administracions públiques de Catalunya; en el Decret 106/2008, de 6 de maig, de mesures per a l'eliminació de tràmits i la simplificació de procediments per facilitar l'activitat econòmica (es preveu la declaració responsable en substitució de la necessitat de presentació de determinats documents), i en el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat (possibilitat de tramitació telemàtica dels procediments previstos).
Pel que fa a l'estructura, el Reglament disposa d'un capítol 1 "Disposicions generals" que recull l'objecte, àmbit d'aplicació i definicions.
El capítol 2 "De les rifes i tómboles" determina les modalitats existents, els òrgans competents per autoritzar-les i el procediment que cal seguir.
El capítol 3 "De les combinacions aleatòries amb finalitats publicitàries i promocionals" estableix les modalitats existents, els requisits que han de complir, la comunicació prèvia, els òrgans competents i la documentació de què cal disposar.
Finalment, el capítol 4 "Disposicions comunes" regula la tramitació telemàtica, la comunicació a l'òrgan competent en matèria de tributs de la taxa sobre rifes, tómboles i combinacions aleatòries i una referència al règim sancionador.
Atès l'informe emès pel Consell de Treball, Econòmic i Social de Catalunya en relació amb el reglament citat;
Per tot això, de conformitat amb el que estableix l'article 26.e) de la Llei 13/2008, de 5 de novembre, de la presidència de la Generalitat i del Govern, a proposta del conseller d'Economia i Coneixement, i d'acord amb el dictamen de la Comissió Jurídica Assessora, amb la deliberació prèvia del Govern,
S'aprova el Reglament de rifes, tómboles i combinacions aleatòries amb finalitats publicitàries o promocionals, que figura com a annex a aquest Decret.
A partir de l'entrada en vigor d'aquest Reglament resten derogats el Decret 294/1995, de 7 de novembre, pel qual s'aprova el Reglament de rifes, tómboles i combinacions aleatòries, i la disposició addicional del Decret 338/2001, de 18 de desembre, pel qual s'estableix el règim de pagament de la taxa que grava les rifes, tómboles i combinacions aleatòries.
Modificació del Decret 240/2004, de 30 de març, pel qual s'aprova el Catàleg de jocs i apostes autoritzats a Catalunya i els criteris aplicables a la seva planificació.
Es modifica l'article 10 del Decret 240/2004, de 30 de març, pel que fa a les definicions de les rifes, tómboles i combinacions aleatòries i els criteris aplicables a la seva planificació, el qual queda redactat de la següent manera:
"Rifes, tómboles, combinacions aleatòries
"10.1 S'entén per rifa la modalitat de joc que consisteix en el sorteig d'un o diversos béns o serveis, prèviament determinats, no en metàl·lic, entre diverses persones que prèviament han adquirit una butlleta o bitllet d'import únic i cert, correlativament numerats o diferenciats entre si per qualsevol altre sistema.
"10.2 S'entén per tómbola la modalitat de joc que consisteix en el sorteig simultani de diversos béns mobles exposats al públic, de manera que amb una única butlleta o papereta d'import únic existeix la possibilitat d'adquirir qualsevol dels objectes sortejats.
"10.3 S'entén per combinació aleatòria amb finalitats publicitàries o promocionals la modalitat de joc que consisteix en el sorteig, realitzat per una persona física o jurídica, d'un premi en metàl·lic, espècies o serveis, amb finalitats exclusivament publicitàries o de promoció d'un producte o servei, entre aquelles persones que adquireixin els seus productes o serveis o bé ostentin la condició actual o potencial de clients seus tenint com a única contraprestació el consum del producte o servei sense cap increment addicional del seu cost ordinari.
"En aquells casos en què hi hagi un desemborsament de diners per les persones participants, fins i tot mitjançant trucades telefòniques o missatges amb una tarifació addicional o qualsevol altre procediment que impliqui una despesa addicional pel consumidor, no tenen la consideració de combinacions aleatòries amb finalitats publicitàries o promocionals.
"10.4 Els jocs mitjançant rifes, tómboles i combinacions aleatòries que se celebrin a Catalunya s'han d'atenir a les reglamentacions específiques en aquesta matèria".
S'habilita la persona titular del departament competent en matèria de tributs i de joc i apostes a dictar les ordres que siguin necessàries per a l'aplicació d'aquest Reglament.
Barcelona, 11 d'octubre de 2011
Reglament de rifes, tómboles i combinacions aleatòries amb finalitats publicitàries o promocionals
Aquest Reglament té per objecte la regulació de les diferents modalitats de rifes, tómboles i combinacions aleatòries amb finalitats publicitàries o promocionals.
Resten sotmeses a aquest Reglament totes les modalitats de rifes, tómboles i combinacions aleatòries amb finalitats publicitàries o promocionals que es realitzin dins el territori de Catalunya.
Resten excloses de l'àmbit d'aplicació d'aquest Reglament les rifes, les tómboles i els jocs d'esbarjo constitutius d'usos socials de caràcter tradicional en els supòsits en què la suma total d'apostes en cada jugada no supera el salari mínim mensual interprofessional, o si el total de les apostes admeses a una persona jugadora en un període de vint-i-quatre hores no supera el salari mínim mensual interprofessional.
a) Rifa: modalitat de joc que consisteix en el sorteig d'un o diversos béns o serveis, prèviament determinats, no en metàl·lic, entre diverses persones que prèviament han adquirit una butlleta o bitllet d'import únic i cert, correlativament numerats o diferenciats entre si per qualsevol altre sistema.
b) Tómbola: modalitat de joc que consisteix en el sorteig simultani de diversos béns mobles exposats al públic, de manera que amb una única butlleta o papereta d'import únic, existeix la possibilitat d'adquirir qualsevol dels objectes sortejats.
c) Combinació aleatòria amb finalitats publicitàries o promocionals: modalitat de joc que consisteix en el sorteig, realitzat per una persona física o jurídica, d'un premi en metàl·lic, espècies o serveis, amb finalitats exclusivament publicitàries o de promoció d'un producte o servei, entre aquelles persones que adquireixin els seus productes o serveis o bé ostentin la condició actual o potencial de clients seus tenint com a única contraprestació el consum del producte o servei sense cap increment addicional del seu cost ordinari.
En aquells casos en què hi hagi un desemborsament de diners per les persones participants, fins i tot mitjançant trucades telefòniques o missatges amb una tarifació addicional o qualsevol altre procediment que impliqui una despesa addicional pel consumidor o consumidora, no tenen la consideració de combinacions aleatòries amb finalitats publicitàries o promocionals.
Publicitat de les rifes, tómboles o combinacions aleatòries
Qualsevol mena de publicitat que es realitzi en relació amb les rifes, tómboles i combinacions aleatòries incloses en l'àmbit d'aplicació d'aquest Decret ha de complir amb el que recull l'article 211.13, apartat segon, de la Llei 22/2010, de 20 de juliol, del Codi de consum de Catalunya.
a) Benèfiques: aquelles organitzades per institucions públiques o privades, ens locals o altres corporacions o entitats, en les quals l'import dels beneficis obtinguts es destinen a satisfer les necessitats primàries d'establiments benèfics.
b) D'utilitat pública: aquelles organitzades per les institucions, ens i corporacions citats en l'apartat anterior, en les quals l'import dels beneficis obtinguts es destinen a finalitats de reconeguda utilitat pública.
c) D'interès particular: aquelles organitzades per persones físiques o jurídiques en les quals l'import dels beneficis no es destina a cap de les dues finalitats previstes als apartats anteriors.
Previ a la realització d'una rifa o tómbola serà necessària la sol·licitud, tramitació i resolució de l'autorització corresponent d'acord amb la regulació que s'efectua en aquest Decret.
Correspon a les persones titulars de les delegacions territorials del Govern de la Generalitat l'autorització i recepció de la comunicació prèvia de les rifes i tómboles que se celebrin dins l'àmbit territorial de la seva competència, amb l'excepció de les que estan exemptes d'acord amb el que determina l'article 11 d'aquest Decret.
Correspon a la persona titular de la direcció general competent en matèria de joc i apostes l'autorització de les rifes que superin l'àmbit d'un servei territorial, amb l'excepció de les que estan exemptes d'acord amb el que determina l'article 11 d'aquest Decret.
L'autorització de les tómboles organitzades amb ocasió de fires o festes locals correspon a l'alcalde del municipi on se celebrin.
Termini de presentació de la sol·licitud d'autorització
La sol·licitud d'autorització de rifes i tómboles s'ha de presentar davant l'òrgan competent per autoritzar-la, o a través de la xarxa d'Oficines de Gestió Empresarial de la Generalitat de Catalunya (OGE), amb una antelació mínima d'un mes de la data d'inici de la venda o distribució de les paperetes, butlletes o participacions.
A la sol·licitud han de constar les dades següents:
a) Identificació de la persona física o jurídica que presenta la sol·licitud.
b) Modalitat o classificació de la rifa o tómbola sol·licitada.
c) Data de realització, o dates de començament i d'acabament, segons correspongui.
En el supòsit de les tómboles, caldrà indicar la ubicació de l'establiment on s'ha de realitzar.
d) Nombre i característiques de les paperetes, butlletes o participacions, amb indicació del preu unitari, si s'escau.
Quan les rifes o tómboles es facin en combinació amb els números de l'Organització Nacional de Cecs Espanyols, Loteries i Apostes de l'Estat o de l'Entitat Autònoma de Jocs i Apostes, el nombre de paperetes, butlletes o participacions ha de ser, com a mínim, igual al d'una sèrie de les fixades en els citats sorteigs.
e) Àmbit territorial que abasta la venda i/o distribució de les paperetes, butlletes o participacions i forma de vendre-les, si s'escau.
f) Relació detallada dels premis que s'han d'atorgar, amb expressió del seu preu i la forma d'adjudicació a les persones guanyadores, com també el lloc on es troben dipositats o exposats els béns mobles.
Si es tracta de béns immobles, cal indicar la situació de la finca, els seus límits, extensió, càrregues i dades registrals, com també la forma de lliurament del premi i qualsevol tipus de despeses que ha de satisfer la persona guanyadora.
Els premis no poden consistir en quantitats de diners en metàl·lic ni és possible la seva substitució per diners.
En el supòsit que els premis consisteixin en viatges, s'han d'especificar els serveis que s'inclouen.
Igualment, si els premis consisteixen en vehicles, cal indicar a qui correspon el pagament l'impost de matriculació o qualsevol altra tipus de tribut que sigui aplicable.
g) Lloc on s'ha de realitzar el sorteig que determini la persona o persones guanyadores.
h) Descripció de les mesures a adoptar per la persona sol·licitant per tal de garantir plenament la transparència en el desenvolupament de la rifa o tómbola sol·licitada per tal d'evitar fraus.
i) Destinació dels beneficis obtinguts per la celebració de la rifa o tómbola sol·licitada.
j) Relació detallada de les persones autoritzades per la persona sol·licitant per vendre bitllets, paperetes o participacions.
Amb la sol·licitud d'autorització s'ha d'adjuntar la següent documentació:
a) Si actua una persona en representació, cal que ho acrediti pels mitjans previstos en la normativa sobre procediment administratiu.
b) Bases a les quals s'ha d'ajustar la realització de la rifa o tómbola sol·licitada.
c) Projectes de publicitat que s'hagin d'emprar, com també de les butlletes, paperetes o participacions per dur a terme la rifa o tómbola sol·licitada.
d) Declaració responsable on faci constar que disposa dels contractes, factures, títols o documents que acreditin la propietat dels premis a favor de la persona sol·licitant.
e) Autorització concedida per l'organisme corresponent quan es faci en combinació amb sorteigs de l'Organització Nacional de Cecs Espanyols, Loteries i Apostes de l'Estat o de l'Entitat Autònoma de Jocs i Apostes.
Tramitació de la sol·licitud d'autorització
Presentades la sol·licitud i la documentació assenyalades, o trameses per l'Oficina de Gestió Empresarial, l'òrgan competent ha de dictar una resolució d'autorització o denegació de la tómbola o rifa sol·licitada en el termini d'un mes des de la data en què la sol·licitud hagi tingut entrada al registre de l'òrgan competent per a la seva tramitació.
La resolució, en tot cas, ha d'estar motivada, amb expressió dels recursos procedents.
Si en el termini esmentat no s'ha dictat i notificat resolució, la persona interessada pot entendre-la estimada.
L'autorització ha de contenir totes les condicions i circumstàncies a les quals s'ha de subjectar la realització de la tómbola o rifa sol·licitada.
L'incompliment d'aquestes pot comportar la revocació de l'autorització concedida.
Supòsits d'exempció d'autorització
La celebració de rifes i tómboles els premis de les quals no superin en el seu conjunt el valor de 3.000,00 euros i la celebració de les quines o els quintos que es realitzen durant l'època nadalenca no requereixen autorització administrativa.
En aquests supòsits cal presentar una comunicació prèvia a través de la xarxa d'Oficines de Gestió Empresarial de la Generalitat de Catalunya o davant l'òrgan competent, que s'ha d'adaptar al model que la direcció general competent en matèria de joc i apostes faciliti en la seva pàgina web i produeix efectes des del dia de la seva presentació sens perjudici de les facultats de comprovació, control i inspecció atribuïdes als òrgans administratius competents.
De les combinacions aleatòries amb finalitats publicitàries o promocionals
Modalitats de combinacions aleatòries amb finalitats publicitàries o promocionals
Les combinacions aleatòries amb finalitats publicitàries o promocionals poden ser de data determinada o de tracte successiu, en aquestes últimes es poden realitzar sortejos durant un determinat període de temps que en cap cas pot excedir de dotze mesos.
Requisits de les combinacions aleatòries amb finalitats publicitàries o promocionals
La persona organitzadora o promotora ha de ser una persona física o jurídica l'activitat de la qual estigui dins l'àmbit de la indústria, el comerç o el sector serveis, entitats de crèdit, finançament o d'estalvis i empreses editores de publicacions de premsa diària o periòdica amb venda d'exemplars totalment o parcialment en l'àmbit territorial de Catalunya.
La participació del públic en aquestes activitats ha de ser gratuïta i en cap cas ha d'existir cap tipus de sobrepreu o tarifació addicional, qualsevol que sigui el procediment o sistema a través del qual es realitzin.
Cal disposar de les bases completes del sorteig, amb indicació de la data i el lloc de celebració i el nom del notari/ària davant el qual es realitza.
En el supòsit que la presència del notari/ària sigui impossible o innecessària per la naturalesa o mecànica de la campanya o promoció, s'ha de justificar motivadament la seva absència.
Quan es tracti d'un presorteig, les bases sempre han d'estar protocolitzades davant notari/ària.
Les combinacions aleatòries amb finalitats publicitàries o promocionals no poden assemblar-se ni en cap cas induir a error a les persones destinatàries, en relació amb la seva denominació, mitjans tècnics, desenvolupament, funcionament o de qualsevol altra forma a d'altres jocs previstos al Decret 240/2004, de 30 de març, d'aprovació del catàleg de jocs i apostes autoritzats a Catalunya i dels criteris aplicables a la seva planificació, o normativa que el substitueixi.
Quan les combinacions aleatòries amb finalitats publicitàries o promocionals se celebrin en combinació amb els sorteigs organitzats per l'Entitat Autònoma de Jocs i Apostes, Loteries i Apostes de l'Estat o l'Organització Nacional de Cecs Espanyols, cal l'autorització expressa atorgada per l'entitat corresponent.
La realització de combinacions aleatòries amb finalitats publicitàries o promocionals no requereix autorització administrativa prèvia.
En aquests casos, la persona promotora ha de presentar una comunicació prèvia, individualitzada i concreta per a cada una de les activitats específiques que vulgui realitzar.
Aquesta comunicació s'ha d'adaptar al model que la direcció general competent en matèria de joc i apostes faciliti en la seva pàgina web.
La comunicació prèvia produeix efectes des del dia de la seva presentació sens perjudici de les facultats de comprovació, control i inspecció atribuïdes als òrgans administratius competents.
Òrgans davant els quals es presenta la comunicació prèvia
La comunicació prèvia de celebració de combinacions aleatòries amb finalitats publicitàries o promocionals s'ha de presentar davant les persones titulars de les delegacions territorials del Govern de la Generalitat quan es realitzin dins l'àmbit territorial de la seva competència i davant la persona titular de la direcció general competent en matèria de joc i apostes quan superin l'àmbit d'un servei territorial.
En qualsevol cas, es poden presentar a la xarxa d'Oficines de Gestió Empresarial de la Generalitat de Catalunya.
Declaració responsable en la qual la persona o persones que presenten la comunicació manifestin que compleixen els requisits requerits en l'article 13 d'aquest Decret relatius a la persona organitzadora o promotora, la gratuïtat de la participació i de les bases del sorteig i de la resta de normativa vigent per aquesta modalitat de joc, que disposen de la documentació que ho acredita i que es comprometen a mantenir el seu compliment durant el temps de celebració.
Els requisits esmentats han d'estar recollits de forma expressa, clara i precisa en la declaració responsable.
La inexactitud, falsedat o omissió, de caràcter essencial, en qualsevol dada recollida en la comunicació prèvia o en la declaració responsable com també la no presentació d'aquestes, determinen la impossibilitat de continuar amb l'exercici de l'activitat afectada des del moment en què es tingui constància d'aquesta fets, sens perjudici de les responsabilitats que puguin derivar-se.
La direcció general competent en matèria de jocs i apostes ha d'establir els mecanismes que permetin la tramitació telemàtica de les sol·licituds per a la celebració de rifes i tómboles com també la presentació de la comunicació prèvia en el cas de combinacions aleatòries amb finalitats publicitàries o promocionals, rifes o tómboles a què fa referència l'article 1.
Comunicació a l'òrgan competent en matèria de tributs
Als efectes de les actuacions de comprovació, inspecció i recaptació de l'autoliquidació de la taxa sobre rifes, tómboles i combinacions aleatòries amb finalitats publicitàries o promocionals, la direcció general competent en matèria de jocs i apostes o els serveis territorials corresponents han de trametre en el termini de deu dies a l'Agència Tributària de Catalunya una còpia de les autoritzacions, i en el cas de les combinacions aleatòries amb finalitats publicitàries o promocionals una còpia de la comunicació.
L'incompliment de les disposicions recollides en aquest Reglament s'ha de sancionar d'acord amb el que preveu la normativa reguladora del règim sancionador en matèria de jocs i apostes i la normativa sobre procediment sancionador de caràcter general d'aplicació als àmbits de competència de la Generalitat.